
 5.6.2015
 BG
 Официален вестник на Европейския съюз
 L 139/12
 РЕГЛАМЕНТ ЗА ИЗПЪЛНЕНИЕ (ЕС) 2015/865 НА КОМИСИЯТА
 от 4 юни 2015 година
 за налагане на окончателно антидъмпингово мито върху вноса на някои видове тел и въжета от нелегирана стомана за предварително и последващо напрягане (тел и въжета за ППН) с произход от Китайската народна република вследствие на преразглеждане с оглед на изтичане на срока на действие на мерките в съответствие с член 11, параграф 2 от Регламент (ЕО) No 1225/2009 на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 2 от него,
 като има предвид, че:
 A. ПРОЦЕДУРА
 1. Действащи мерки
 (1)
 След провеждането на антидъмпингово разследване („първоначалното разследване“) Съветът наложи с Регламент (ЕО) No 383/2009 на Съвета (2), последно изменен с Регламент за изпълнение (ЕС) No 986/2012 (3), окончателно антидъмпингово мито върху върху вноса на някои видове тел и въжета от нелегирана стомана за предварително и последващо напрягане (тел и въжета за ППН) с произход от Китайската народна република („Китай“).
 (2)
 Мерките бяха под формата на адвалорно мито в размер на 46,2 %, с изключение на Kiswire Qingdao, Ltd (0 %), както и Ossen Innovation Materials Co. Joint Stock Company Ltd и Ossen Jiujiang Steel Wire Cable Co. Ltd (в размер на 31,1 % за всяко от тези дружества).
 2. Искане за преразглеждане с оглед на изтичане на срока на действие на мерките
 (3)
 След публикуването на известие за предстоящото изтичане на срока на действие на действащите антидъмпингови мерки (4), на 7 февруари 2014 г. Комисията получи искане за започване на преразглеждане с оглед на изтичане на срока на действие на посочените мерки в съответствие с член 11, параграф 2 от основния регламент.
 (4)
 Искането бе подадено от European Stress Information Service (ESIS) („заявителя“) от името на производители, които съставляват над 25 % от общото производство на Съюза на някои видове тел и въжета за ППН.
 (5)
 Като основание за искането беше посочено, че изтичането на срока на действие на мерките по всяка вероятност ще доведе до повторно възникване на дъмпинга и вредата за промишлеността на Съюза.
 3. Започване на преразглеждане с оглед на изтичане на срока на действие на мерките
 (6)
 След като се консултира с комитета, учреден по силата на член 15, параграф 1 от основния регламент, и установи, че са налице достатъчно доказателства за започване на преразглеждане с оглед изтичане на срока на действие на мерките, Комисията обяви на 8 май 2014 г. с известие, публикувано в Официален вестник на Европейския съюз
 (5) („известието за започване на преразглеждане“), че открива процедура по преразглеждане с оглед изтичане на срока на действие на мерките съгласно член 11, параграф 2 от основния регламент.
 4. Съответни периоди, обхванати от разследването в рамките на преразглеждането с оглед на изтичане на срока на действие на мерките
 (7)
 Разследването на вероятността от продължаване